भारत-पाक श्रृंखला का खाका जून में होगा तैयार  
पीसीबी ने कहा कि भारत के साथ द्विपक्षीय श्रृंखला शुरू करने पर विस्तार से काम प्रधानमंत्री यूसुफ रजा गिलानी के निर्देशों के बीच जून में किया जाएगा।
पाकिस्तान क्रिकेट बोर्ड (पीसीबी) ने कहा कि भारत के साथ द्विपक्षीय श्रृंखला शुरू करने पर विस्तार से काम प्रधानमंत्री यूसुफ रजा गिलानी के निर्देशों के बीच जून में किया जाएगा।  पीसीबी अध्यक्ष एजाज बट ने एक्सप्रेस दैनिक समाचार पत्र से साक्षात्कार में कहा कि उन्हें विश्वास है कि इस श्रृंखला का खाका जून में तैयार कर लिया जाएगा। उन्होंने कहा, हमें सीमा पार से सकारात्मक संकेत मिले हैं जो कि भारत-पाक क्रिकेट के लिए अच्छे संकेत हैं। बट ने हालांकि कहा कि प्रधानमंत्री ने पीसीबी को निर्देश दिये हैं कि वह किसी तटस्थ स्थान पर श्रृंखला आयोजित करने की योजना नहीं बनाये और इसलिए भारतीय टीम को पाकिस्तान आमंत्रित किया जाएगा।  उन्होंने कहा, यह श्रृंखला तटस्थ स्थान पर आयोजित नहीं की जाएगी क्योंकि प्रधानमंत्री चाहते हैं कि हम भारतीय टीम की मेजबानी करें और हमें पूरा विश्वास है कि हम इस श्रृंखला का सफल आयोजन करेंगे। बट ने कहा, हमें इस श्रृंखला के आयोजन के लिये दोनों टीमों के व्यस्त कार्यक्रम को देखते हुए यह जानना जरूरी है कि उपयुक्त समय क्या होगा। उन्होंने कहा कि प्रधानमंत्री इस मामले में दिलचस्पी दिखा रहे हैं इसलिए प्रस्तावित श्रृंखला को फुलप्रूफ सुरक्षा मुहैया करायी जाएगी। बट ने कहा, हमें उम्मीद है कि हम पाकिस्तान में भारत की मेजबानी कर सकते हैं। इससे अन्य टीमों के लिए भी पाकिस्तान दौरे के रास्ते खुलेंगे।